Bērzaune vasallilinnus
Berzaune vasallilinnus (eesti Bersoni, saksa Bersohn, vene Berzon) oli vasallilinnus Riia peapiiskopkonna lätlaste aladel Vidzeme kultuuriajaloolises piirkonnas. See kuulus Sesviina (Cesvaine) linnusepiirkonda ja oli läänistatud Tiesenhausenite perekonnale. Tänapäeval asuvad linnuse varemed Lätis Madona piirkonnas Bērzaune vallas Bērzaune asulas Bērzaune jõe ülemjooksu vasakkaldal Bērzaune luteri kirikust 350 m lõunas. Muinasajal kuulus piirkond tõenäoliselt Jersika vürstiriigi või maakonna koosseisu, selle põhjaossa, Talava maakonna lõunapiiri lähedale. Vene tsaaririigi lõpuni kehtinud ajaloolise haldusjaotuse järgi asus linnus Liivimaa kubermangu Võnnu (Cesis) maakonna Bērzaune kihelkonnas (Kirchspiel Bersohn). Linnuseala asub väga künklikus maastikus umbes 150 m üle merepinna. Berzaune jõgi algab Läti kõrgema mäe Gaiziņkalnsi (312 m) jalamilt.